7.2.2023
SL
Uradni list Evropske unije
C 47/91 sreda 6. julija 2022
R. ker raziskave OZN kažejo, da 47 % Bosancev, starih od 18 do 29 let, razmišlja o začasni ali trajni izselitvi, razočaranih zaradi pomanjkanja možnosti v domovini; ker iz poročila Sklada OZN za prebivalstvo izhaja, da BiH vsako leto zapusti povprečno med 50 000 in 55 000 prebivalcev, večinoma usposobljenih delavcev in strokovnjakov;
S.
ker so uradno ali neuradno poveličevanje obsojenih vojnih zločincev, etnična ali verska segregacija in diskriminacija v nasprotju s samim bistvom evropskega projekta; ker je nujno treba učinkovito prepovedati zanikanje holokavsta, genocida, vojnih hudodelstev in hudodelstev zoper človečnost;
T. ker se Bosna in Hercegovina trenutno sooča z največjo nestabilnostjo po vojni med letoma 1992 in 1995; ker nekateri politični voditelji entitete Republike Srbske v BiH hujskajo in izvajajo destabilizacijske dejavnosti, da bi pripravili umik iz državnih institucij (tudi iz vojske, davčnega sistema in sodstva) ter vzpostavili neodvisne oblasti, kar je kršitev Daytonskega mirovnega sporazuma; ker nekateri tuji politični akterji dejavno podpirajo razdiralna in odcepitvena prizadevanja vodstva bosanskih Srbov, ki mu načeluje Milorad Dodik;
U.
ker je Svet 18. marca 2022 sprejel Sklep (SZVP) 2022/450 (9), s katerim je podaljšal obstoječi okvir sankcij za posameznike, ki spodkopavajo suverenost, ozemeljsko celovitost in ustavni red BiH oziroma Daytonski mirovni sporazum;
V. ker Svet redno izraža podporo suverenosti, enotnosti in ozemeljski celovitosti BiH;
W.
ker je cilj zlonamernega tujega neposrednega in posrednega vmešavanja in dezinformacij zasejati razdor med različnimi skupnostmi in destabilizirati regijo, zlasti glede na rusko invazijo na Ukrajino;
Delovanje demokratičnih institucij
1. poudarja, da je hitrost pristopa k EU odvisna od izvajanja reform, ki naj bi zagotovile ustrezno delovanje demokratičnih institucij, ki temeljijo na pravni državi, dobrem upravljanju in temeljnih pravicah;
2. poziva BiH in vse politične akterje v državi, naj pokažejo zavezanost in sprejmejo občutne korake v smeri članstva v EU z napredkom pri 14 ključnih prednostnih nalogah, zlasti z obnovo neodvisnosti sodstva, krepitvijo pravne države ter njenih vrednot in načel v vseh državnih institucijah, zaostritvijo in izboljšanjem boja proti korupciji in organiziranemu kriminalu, podpiranjem in varovanjem svobode medijev in okolja, ki je naklonjeno civilni družbi, ter zaščito ranljivih skupin;
3. obžaluje, da se država več kot 25 let po koncu vojne še vedno sooča z delitvami, ki jih spodbujajo politične elite, separatističnimi poskusi in visoko ravnjo korupcije, ki prispeva k množičnemu begu možganov in upadanju števila prebivalcev zaradi pomanjkanja možnosti;
4. pozdravlja sejo stabilizacijsko-pridružitvenega parlamentarnega odbora EU-BiH 17. junija 2021 in sprejetje njegovega poslovnika ter poudarja, da je pomembno zagotoviti njegovo delovanje z vključujočim političnim dialogom in rednim sodelovanjem; vendar obžaluje, da se bosanski sogovorniki niso resnično angažirali za proaktivno vzpostavitev konstruktivnega parlamentarnega sodelovanja, kar bi prispevalo k prednostni nalogi 3 od 14 ključnih prednostnih nalog;
5. ponovno izraža jasno podporo državljanski demokratični preobrazbi BiH prek evropskega povezovanja, ki temelji na enotnosti, suverenosti in ozemeljski celovitosti ter načelih enakosti in nediskriminacije vseh državljanov, kot so zapisana v ustavi, in v skladu z odločitvami Evropskega sodišča za človekove pravice;
(9)
UL L 91, 18.3.2022, str. 22.